Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Институтот за комуникациски студии (ИКС) „Само прашај“, поднесена преку Соња Трајковска, вработена во Институтот, против Министерството за правда, по предметот Барање за пристап до информации од јавен карактер, на 11.12.2023 година го донесе следното

**Р Е Ш Е Н И Е**

1. Жалба изјавена од Институтот за комуникациски студии (ИКС) „Само прашај“, поднесена преку Соња Трајковска, вработена во Институтот, против Министерството за правда, заведена во Агенцијата под бр. 08-376 на 27.11.2023 година, по предметот Барање за пристап до информации од јавен карактер **СЕ УВАЖУВА**.
2. Решението на Имателот на информации УП1.бр.19-2416/2023 од 04.12.2023 година **СЕ ПОНИШТУВА.**
3. **СЕ ЗАДОЛЖУВА** Имателот на информации на Барателот да му ја достави бараната информација на начин и во форма наведени во Барањето.
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Како што е наведено во Жалбата, Институт за комуникациски студии (ИКС) „Само прашај“ на 07.09.2023 година поднел Барање за пристап до информации од јавен карактер до Министерството за правда, со кое побарал преку е-маил да му се достави препис или електронски запис од следната информација:

„Кои се членовите/експертите на Работната група која ги подготви измените на Кривичниот законик кои беа донесени со европско знаменце?“

Постапувајќи по наведеното Барање, Имателот на информации донел Решение УП1 бр.19-2117/2023 од 25.09.2023 година со кое се одобрува Барањето и на Барателот му се доставуваат бараните информации.

Два дена подоцна, Имателот на информации по истото Барање донел Решение за исправка на решение УП1 бр.19-2117.2/2023 од 27.09.2023 година.

По претходна електронска комуникација со Имателот на информации, Барателот на информации на 02.10.2023 година до Имателот на информации доставил Повторно Барање за пристап до информации од јавен карактер, со кое ја побарал истата информација.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-376 на 19.10.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-376 од 02.11.2023 година Жалбата **ЈА УВАЖИ и му наложи на Имателот на информации,** да постапи по Барањето на Барателот согласно одредбите од Законот за слободен пристап до информации од јавен карактер.

Барателот на информации на 27.11.2023 година до Агенцијата достави Жалба поради не постапување по Решението на Агенцијата, заведена под бр.08-376, во која е наведено: „...Бидејќи до вчера не добивме одговор од Министерството за правда, уште еднаш по електронска пошта е испратено известување до службеното лице задолжено за оваа процедура дека според Решението на Агенцијата треба да ги доставата бараните информации. Но, ниту на ова нема одговор.“

Агенција, преку е-маил заведен под бр.08-376 од 27.11.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 05.12.2023 година Имателот на информации по електронски пат до Агенцијата достави Решение УП1 бр.19-2416/2023 од 04.12.023 година со кое се одобрува пристапот до бараната информација. Во Решението е наведено: „...Министерството за правда ве известува дека последните измени од Кривичниот законик кои беа донесени ги подготви заменик на министерот за правда и нејзиниот Кабинет.“

На 06.12.2023 година Барателот на информации до Агенцијата достави емаил во кој наведува: „Во Решението кое го добивме на 4.12.2023 година е содржан само делумен одговор на нашето прашање поставено во Барањето за слободен пристап до информации од јавен карактер...Институтот..бара од Агенцијата ...да го задолжи имателот на информацијата-Министерството за правда да ни достави целосен одговор, односно имињата и презимињата на експертите на Работната група кои ги подготвиле измените на Кривичниот законик...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи, Решението на Имателот на информации го поништи и го задолжи Имателот на информации на барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не постапил согласно одредбите од Законот за слободен пристап до информации од јавен карактер, бидејќи постапувајќи по Барањето, на Барателот не му ја доставил бараната информација.

Во конкретниот случај, Имателот на информации иако донел Решение со кое го одобрува пристапот до бараната информација, не му ја доставил бараната инфомрација во целост, бидејќи не му е доставен одговор на прашањето кои се членови/експерти на работната група.

Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, алинеја 8 и алинеја 19 од истиот е должен да ја информира јавноста со објавување на податоци од негова надлежност....прописите што во рамките на својата надлежност ги донесува имателот на информации...предлог на програми, ставови, мислења, студии и други слични документи кои се однесуваат на актите од надлежност на имателот на информации...“.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**